b'\n_START_ARTICLE_\nRomas Pakalnis\n_START_SECTION_\nBiografija\n_START_PARAGRAPH_\n1958\xc2\xa0m. baig\xc4\x97 Vilniaus mi\xc5\xa1k\xc5\xb3 technikum\xc4\x85, 1963\xc2\xa0m. Lietuvos \xc5\xbeem\xc4\x97s \xc5\xabkio akademijos Mi\xc5\xa1k\xc5\xb3 \xc5\xabkio fakultet\xc4\x85. 1963\xc2\xa0m. Radvili\xc5\xa1kio mi\xc5\xa1k\xc5\xb3 \xc5\xabkio \xc5\xa0eduvos girininkijos mi\xc5\xa1ko technikas, 1964\xc2\xa0m. Radviloni\xc5\xb3 girininkas. Jam vadovaujant pastatyta Radviloni\xc5\xb3 girininkija, prie Radviloni\xc5\xb3 pasodinta 12 ha egli\xc5\xb3 kult\xc5\xabr\xc5\xb3. 1965\xc2\xa0m. atliko privalom\xc4\x85j\xc4\x85 karo tarnyb\xc4\x85 SSRS kariuomen\xc4\x97je. 1966\xc2\xa0m. Jonavos mi\xc5\xa1k\xc5\xb3 \xc5\xabkio mi\xc5\xa1ko ruo\xc5\xa1os punkto vir\xc5\xa1ininkas. 1966\xe2\x80\x931969\xc2\xa0m. studijavo LSSR MA Botanikos instituto aspirant\xc5\xabroje, 1971\xc2\xa0m. biologijos moksl\xc5\xb3 kandidatas.  1970\xe2\x80\x931974\xc2\xa0m. Botanikos instituto jaunesnysis mokslinis bendradarbis. 1974\xe2\x80\x931981\xc2\xa0m. Botanikos instituto Kra\xc5\xa1tovaizd\xc5\xbeio ekologijos laboratorijos vyresn. mokslinis bendradarbis, nuo 1981\xc2\xa0m. laboratorijos vadovas. 1984\xe2\x80\x931989\xc2\xa0m. dar ir Botanikos instituto direktoriaus pavaduotojas mokslo reikalams, 1989\xe2\x80\x932002\xc2\xa0m. direktorius. Nuo 2001\xc2\xa0m. VPU profesorius._NEWLINE_Nuo 1989\xc2\xa0m. Vilniaus gamtos apsaugos draugijos pirmininkas, Lietuvos S\xc4\x85j\xc5\xabd\xc5\xbeio iniciatyvin\xc4\x97s grup\xc4\x97s ir I S\xc4\x85j\xc5\xabd\xc5\xbeio seimo narys. 1992\xe2\x80\x931997\xc2\xa0m. Lietuvos \xc5\xa1vietimo tarybos pirmininkas. Nuo 1993\xc2\xa0m. Lietuvos botanik\xc5\xb3 draugijos prezidentas. Nuo 1995\xc2\xa0m. Valstybini\xc5\xb3 mokslo institut\xc5\xb3 direktori\xc5\xb3 konferencijos vicepirmininkas, 1997\xe2\x80\x931999\xc2\xa0m. \xc5\xa1ios konferencijos pirmininkas. Nuo 1997\xc2\xa0m. Eugenijos \xc5\xa0imk\xc5\xabnait\xc4\x97s labdaros ir paramos fondo prezidentas. 1998\xc2\xa0m. vienas i\xc5\xa1 Gamtosaugos politikos klubo steig\xc4\x97j\xc5\xb3 ir jo pirmininkas. 2000\xe2\x80\x932008\xc2\xa0m. Lietuvos radijo ir televizijos tarybos narys ir pirmininkas._NEWLINE_Nuo 2012\xc2\xa0m. Lietuvos nacionalin\xc4\x97s UNESCO komisijos pirmininkas.\n_START_SECTION_\nMokslin\xc4\x97 veikla\n_START_PARAGRAPH_\n1981\xe2\x80\x931985\xc2\xa0m. tarptautin\xc4\x97s programos \xe2\x80\x9e\xc5\xbdmogus ir biosfera\xe2\x80\x9c Lietuvos nacionalinio komiteto sekretorius. Nuo 1985\xc2\xa0m. to komiteto pirmininko pavaduotojas. 1984\xc2\xa0m. su bendradarbiais pareng\xc4\x97 Lietuvos kompleksin\xc4\x99 gamtos apsaugos schem\xc4\x85. 1992\xc2\xa0m. parengtos gamtosaugos koncepcijos, 1993\xc2\xa0m. parengtos Lietuvos \xc5\xa1vietimo koncepcijos bendraautoris. 1998\xc2\xa0m. kartu su bendraautoriais pareng\xc4\x97 LR Biologin\xc4\x97s \xc4\xafvairov\xc4\x97s i\xc5\xa1naudojimo strategij\xc4\x85 ir veiksm\xc5\xb3 plan\xc4\x85, Lietuvos ekologinio \xc5\xa1vietimo koncepcij\xc4\x85, Valstybin\xc4\x99 aplinkos monitoringo program\xc4\x85, suredagavo Lietuvos profesinio rengimo Balt\xc4\x85j\xc4\x85 knyg\xc4\x85, 1999\xc2\xa0m. Ignalinos AE regiono specializuoto monitoringo program\xc4\x85, Lietuvos biologin\xc4\x97s \xc4\xafvairov\xc4\x97s \xc5\xa1alies studijos program\xc4\x85, 2000\xc2\xa0m. Lietuvos valstybini\xc5\xb3 park\xc5\xb3 i\xc5\xa1vystymo projekt\xc4\x85. 1996\xc2\xa0m. Botanikos institutas prad\xc4\x97jo leisti mokslin\xc4\xaf periodin\xc4\xaf \xc5\xbeurnal\xc4\x85 \xe2\x80\x9eBotanica Lithuanica\xe2\x80\x9c, kurio kasmet i\xc5\xa1leid\xc5\xbeiama 4 numeriai, jo vyr. redaktorius. Paskelb\xc4\x97 per 170 straipsni\xc5\xb3. Para\xc5\xa1\xc4\x97 ir i\xc5\xa1leido kelet\xc4\x85 knyg\xc5\xb3 i\xc5\xa1 ekologijos, gamtos apsaugos, kra\xc5\xa1totyros._NEWLINE_Dalyvavo pasitarimuose, simpoziumuose Vokietijoje, JAV, \xc4\x8cekijoje, Pranc\xc5\xabzijoje, Suomijoje, \xc5\xa0vedijoje, Estijoje augalijos ir aplinkos apsaugos, biologijos \xc4\xafvairov\xc4\x97s, kra\xc5\xa1tovaizd\xc5\xbeio ir kt. klausimais, skait\xc4\x97 prane\xc5\xa1imus. Atstovavo Lietuvai 1995\xc2\xa0m. Europos gamtos apsaugos met\xc5\xb3 orgkomitete ir 1996\xc2\xa0m. Tarpvyriausybiniame komitete JTO konferencijoje biologin\xc4\x97s \xc4\xafvairov\xc4\x97s klausimais. Dalyvavo atliekant svarbiausi\xc5\xb3j\xc5\xb3 Lietuvos technini\xc5\xb3 projekt\xc5\xb3 ekologines ekspertizes, vienas Pilait\xc4\x97s \xc5\xa1iaurin\xc4\x97s dalies detaliojo plano projekto autori\xc5\xb3.'